khistorydata/jeongjo-sjw-relations huggingface dataset:
정조 22년
傳于李肇源曰皇朝人子孫中寧遠伯之後故摠管李源作故前水使李孝承遭故其家無着帽之人豈非欠事壯帥御將皆是忠臣之裔寧遠伯後孫中可合祿仕者搜訪草記寧遠伯家不但若此摠兵家前府使李宗胤外無職名宗胤如上來令該曹相當職爲先作窠卽爲口傳差出使之帽帶參班故忠臣贈牧使李士龍後孫前武兼李光臣落仕之代使之搜訪草記矣其間果已搜訪乎問于兵曹如有之今日草記觀此京兆書入成冊忠臣諸家祀孫有職人中綾原大君奉祀孫前牧使李德鉉在謫金文忠奉祀孫前郡守金復根禁錮皆微眚在謫者放禁錮人分揀事分付
정조 22년
行左承旨李書九啓曰臣敬奉聖敎進詣皇壇壇上奉審則無頉樽所奉審則精潔祭物祭器祭井看審則精潔諸執事進排官摘奸則無頉佾舞工人摘奸則無頉祭官各別齋沐之意依下敎一一面諭臣則仍留享所連爲檢飭待將事修掃後復命之意敢啓傳曰知道
정조 22년
傳于尹光普曰定配罪人中官李元碩放送
정조 22년
兵曹參議前望單子入之金啓洛落點
정조 22년
以兵曹大報壇祭拱北門開門單子判付內拱北門路與壇上至近留門之時必有喧聒自今北營入直堂上將官率入直標下軍門外使之從便作門把守嚴禁雜人馬爲良如敎
정조 22년
李肇源啓曰獻納嚴耆旣入闕中謂有情勢合啓及院啓不出姑停望直爲出去事甚未安推考警責何如傳曰允
정조 22년
李肇源以兵曹言啓曰傳曰皇朝人子孫中寧遠伯之後故摠官李源作故前水使李孝承遭故其家無着帽之人豈非欠事壯帥御將皆是忠臣之裔寧遠伯後孫中可合祿仕者搜訪草記寧遠伯不但若此摠兵家前府使李宗胤外無職名宗胤如上來令該曹相當職爲先作窠卽爲口傳差出使之帽帶參班故忠臣贈牧使李士龍後孫前武兼李光臣落仕之代使之搜訪草記矣其間果已搜訪乎問于兵曹如有之今日草記觀此京兆書入成冊忠臣諸家祀孫有職人中綾原大君奉祀孫前牧使李德鉉在謫金文忠奉祀孫前郡守金復根禁錮皆微眚在謫者放禁錮人分揀事分付事命下矣前府使李宗胤因其身病未得上來云故忠臣李士龍後孫頃因本曹草記批旨可合祿仕者搜訪報來之意發關於嶺南道臣今聞故忠臣子孫中出身李應俊方以一內禁軍隨行出身李應權前仕禁軍姑未還屬而皆方在京云矣敢啓傳曰李應俊應權二人卿其招見其中可合人卽於李光臣之代武兼口傳擬入擬仕者如或時仕一內則前仕者塡其代坐夜一念倍切寤嘆今夜享班先以除職人帽帶入參事亦卽分付於在外班之壯御帥覓給冠服使之參班可也
정조 22년
兵曹口傳政事以李應俊爲武兼
정조 22년
李肇源以兵曹言啓曰卽伏見全羅兵使申鳴周報本曹辭緣則笠巖別將安興贊遭喪上京之後張啓運爲名漢假稱別將來到山城旋卽逃走故別定將校追蹤搜捕云矣今聞該閫將校所告則所謂張哥漢業已捉捕云張哥漢之假稱別將旋又逃走事未前聞萬萬驚駭令帥臣各別嚴覈取招狀聞後令該曹考律勘斷山城重地不可久曠該別將遭故之代口傳差出卽爲下送如何傳曰允
정조 22년
兵曹口傳政事以全萬瑞爲笠嚴別將
정조 22년
李肇源以壯勇營御營廳言啓曰傳曰皇朝人子孫中寧遠伯之後故摠管李源作故前水使李孝承遭故其家無着帽之人豈非欠事壯帥御將皆是忠臣之裔寧遠伯後孫中可合祿仕者搜訪草記寧遠伯家不但若此摠兵家前府使李宗胤外無職名宗胤如上來令該曹相當職爲先作窠卽爲口傳差出使之帽帶參班故忠臣贈牧使李士龍後孫前武兼李光臣落仕之代使之搜訪草記矣其間果已搜訪乎問于兵曹如有之今日草記觀此京兆書入成冊忠臣諸家祀孫有職人中綾原大君奉祀孫前牧使李德鉉在謫金文忠奉祀孫前郡守金復根禁錮皆微眚在謫者放禁錮人分揀事分付事命下矣臣等謹依傳敎寧遠伯後孫詳加採訪則其數至爲八十餘人云散在關東嶺南關西湖西諸道無路詳知其中熙章操弓在京隨行禁衛營別軍官而寧遠伯李成樑爲八代孫提督李如松爲七代孫觀其爲人可合祿仕矣敢啓傳曰爲先備郞有實職一人備郞減下後啓下使之官帶參班文筆如不足仍於他實職相換之意言于廟堂可也
정조 22년
李肇源以備邊司言啓曰監試會試時依例分遣本司郞廳摘奸而海西金光益爲名者夤緣二所摘奸郞廳閔植或稱祕密廉探或稱備局摘奸誘脅捧賂之說至及捕廳捉囚光益一一自服所謂光益本以無賴之漢曾有遠射之名留連都下前後所爲無非欺人取物之事甚至於假稱壯勇衛屢入捕廳終不知悛今番所犯尤萬萬痛惡此則當自該廳處置而閔植身爲備郞指使如許駭悖之類致有出沒索賂之擧不可尋常處之以貽日後之弊卽令該府拿問嚴加盤覈考律施行何如傳曰如許無賴屢入捕廳之人率入場中萬萬痛惡該備郞閔植爲先遠地充軍所謂金光益旣皆自服於捕廳而不可輕先照律卽送海西道臣處今番會試觀光儒生所在諸道輪送曉諭嚴刑後絶島爲奴事分付可也
정조 22년
李肇源以備邊司言啓曰頃因傳敎義士車禮亮後孫着意搜訪居住姓名年歲及文武間所業一一開錄牒報以爲自本司草記之意行會矣義士車禮亮直孫及支孫自該道區別修成冊報來故御覽件捧入之意敢啓傳曰知道壇享在今夜未能躬將實有如不祭之嘆是日釜鬵之感於何寓之義士車禮亮後孫成冊下漢城府忠臣後裔冊同爲修入仍令吏兵曹搜訪其中可用者一人草記收用義士曾孫雲輔年近八十云令該曹僉知口傳單付官敎成送灣尹俾卽傳給可也
정조 22년
兵曹口傳政事僉知車雲輔單付
정조 22년
李肇源以武一所試官意啓曰臣所今日平明開場仍爲試講之意敢啓傳曰知道
정조 22년
李肇源以東堂覆試武二所試官意啓曰臣所今日平明開場仍爲試講之意敢啓傳曰知道
정조 22년
李肇源以訓鍊都監言啓曰謹依大報壇祭享時拱北門開門兵曹單子判付北營入直標下軍三十名軍餉色軍二十名千摠鄭忠達率領拱北門外作門把守雜人一切嚴禁而待標信擧行之意敢啓傳曰知道
정조 22년
李肇源以武一所試官意啓曰臣所今日應講擧子三十七人內入格十八人昨日入格四人合爲二十二人而各技皆已畢試今方計劃修正榜目之意敢啓傳曰知道
정조 22년
李肇源以東堂覆試武二所試官意啓曰臣所應講擧子三十三人內昨日入格五人合爲入格十五人矣各技皆已畢試計劃修正榜目之意敢啓傳曰知道
정조 22년
戊午三月初二日辰時上御誠正閣禮房承旨入侍時行左承旨李書九記事官曺錫中金景煥記注官金良倜以次進伏訖上曰左副承旨同副承旨入侍賤臣承命出傳與左副承旨李肇源同副承旨尹光普偕入進伏上敎肇源曰壇享時送騎郞看檢事果已分付耶肇源曰已分付矣書九曰在前壇享時例送駭郞禁喧於拱北門云矣上曰然則不必更送而必送了了人立於冽泉門外看檢門內外無敢喧譁也命書九書傳敎曰禮房承旨詣皇壇享所奉審祭器監滌祭物嚴飭精備祭官各別齋沐之意一一面諭仍留近處公廨享時檢飭以來上曰此等傳敎載之謄錄後日皇壇儀增修時載之好矣書九曰皇壇祭享攝行時亦用沈香事曾有先朝受敎而該曹以不載定例昨年所用姑未會減云壇享事體至重不可不申明定式故敢此仰達矣上曰依爲之出擧條上曰行禮時上注書進去整飭班次無得如前錯雜可也仍命退承史以次退出
정조 22년
戊午三月初二日辰時上御重熙堂右承旨入侍時行右承旨李益運假注書李允謙記事官金景煥記注官金良倜以次進伏訖上曰今夜皇壇參班儒生擧案已爲收捧耶益運曰姑未收來矣上曰禮房承旨旣已奉審進去儒生擧案待撤享箇箇收取以來事分付仍命退承史以次退出
정조 22년
戊午三月初二日未時上御重熙堂軍士房承旨入侍時左副承旨李肇源記事官曺錫中金景煥記注官金良倜以次進伏訖上曰笠巖別將曾已出代耶肇源曰未見出代之文蹟矣上曰今番假稱別將事事未前聞未詳裏面亦多疑惑使兵判具由草記仍請出代下送可也肇源曰皇壇享事時北營入直堂上將官率領入直標下軍拱北門外排立作門事纔承下敎矣軍兵除出時當待標信擧行而若於禮畢後還入直時又請標信則事涉煩複以除出標信竝與還入直而仍令預爲祗受定式施行恐好故敢此仰達矣上曰依爲之出擧條上曰兵曹堂上前望單子入之待下批牌招入直出榻敎仍命退承史以次退出
정조 22년
戊午三月初二日未時上御重熙堂都承旨入侍時行都承旨徐邁修假注書李允謙記事官金景煥記注官金良倜以次進伏訖上曰向來試牌何爲不膺邁修曰從前試望臣旣自劃故未敢承牌矣上曰右承旨入侍賤臣承命出傳行右承旨李益運進伏敎賤臣曰風勢如此壇所遮帳果無缺裂之患祭器洗滌亦無風埃之慮乎爾須往問于禮房承旨使之更爲奉審而拱北門出入時如有雜人喧聒之弊則當該兵曹郞廳難免重勘以此亦爲嚴飭可也賤臣承命先退命書公事判付訖仍命退承史以次退出
정조 22년
行都承旨徐邁修坐行左承旨李書九坐直行右承旨李益運坐左副承旨李肇源坐右副承旨兪漢謨坐直同副承旨尹光普坐注書曺錫中仕直洪奭周病假注書李泳夏仕事變假注書任俊常仕
정조 22년
傳于李肇源曰左副承旨馳詣懿昭墓奉審摘奸以來
정조 22년
徐邁修啓曰假注書李允謙身病猝重勢難察任今姑改差何如傳曰允
정조 22년
李允謙改差代以李泳夏爲假注書
정조 22년
傳于李書九曰發遣吏郞諸執事淸齋與否摘奸以來
정조 22년
以忠淸水使具明遠啓本舟師軍兵官門聚點不爲擧行沔川兼任唐津縣監朴廷宅罷黜其罪狀令攸同稟處臣則惶恐待罪事傳于李肇源曰勿待罪事回諭其代令該曹口傳差出待下批當日辭朝
정조 22년
吏曹口傳政事以黃勉喆爲唐津縣監
정조 22년
李肇源以都摠府言啓曰今日入直內三廳武兼禁軍及軍兵等當爲中日習射而懿昭墓忌辰祭齋戒相値不得爲之之意敢啓傳曰知道
정조 22년
李肇源以壯勇營言啓曰今此式年武科殿試時本營直赴殿試人應試應頉區別依定式別單書入之意敢啓傳曰知道
정조 22년
李肇源以兵曹言啓曰依傳敎監試覆試二所摘奸備邊司郞廳閔植嚴棍十五度後平安道楚山府充軍以傳敎內辭意具罪目定驛子押送配所之意敢啓傳曰知道
정조 22년
兵曹啓目內禁衛李應權口傳施行何如判付啓依允爲旀訓局哨官加設啓下待窠陞實此後自本曹亦必收用爲旀禁軍一窠必以故牧使家人長爲塡差而除取才給官馬除非徒配以下之罪勿汰無論支嫡一名與出身閑良其家人年過十五歲以上者必皆錄名於本曹仍又載錄於御覽禁軍官案及入啓來歷案以爲永久遵守之地一件禁軍廳揭板一件星州政堂揭板事分付爲良如敎
정조 22년
李肇源以兵曹言啓曰本曹啓目及第李應權內禁衛口傳事判付內依允爲旀訓局哨官加設啓下待窠陞實此後自本曹亦必收用爲旀禁軍一窠必以故牧使家人長爲塡差而除取才給官馬除非徒配以下之罪勿汰無論支摘一名與出身閑良其家人年過十五歲以上者必皆錄名於本曹仍又載錄於御覽禁軍官案及入啓來歷案以爲永久遵守之地一件禁軍廳揭板一件星州政堂揭板事分付事命下矣李應權訓鍊都監哨官遷轉之代招問於新差武兼李應俊處故牧使子孫中年長可合人先爲口傳啓下而除取才給官馬事分付於該別將處其家人年過十五歲以上者今方關問該道待其訪問報來以爲官案修正入啓之地謹以判付內辭意揭板於禁軍廳知委該道俾卽宣布於故牧使子孫等處亦爲敬揭於該牧政堂事分付道臣之意敢啓傳曰知道
정조 22년
李肇源以訓鍊都監言啓曰謹以兵曹啓目判付內禁衛李應權本局哨官加設差下待窠陞實之意敢啓傳曰知道
정조 22년
尹光普以義禁府言啓曰黃海道文化縣延陽驛流三千里定配罪人李德鉉放事承傳啓下矣李德鉉放送事分付該道道臣之意敢啓傳曰知道
정조 22년
尹光普以義禁府言啓曰全羅道羅州牧定配罪人李元碩放送事承傳啓下矣李元碩放送事分付該道道臣之意敢啓傳曰知道
정조 22년
戊午三月初三日午時上御便殿右承旨入侍時行右承旨李益運記事官曺錫中記注官金良倜記事官承膺祚以次進伏訖上曰注書往一二所試所見試官以兼捧講之意及之而大抵捧講之際務從寬緩不迫毋或遺殊雖以文義爲主若問不當問之文義以爲扶抑之道則反不如專尙句讀此意亦申飭招致諸生於棘國門外亦以筵敎申喩俾各別知之可也仍命書榻敎曰史官一員待命騎馬一匹立之命退承史以次退出
정조 22년
行都承旨徐邁修坐行左承旨李書九坐行右承旨李益運坐左副承旨李肇源坐直右副承旨兪漢謨坐同副承旨尹光普坐直注書曺錫中仕洪奭周病假注書李泳夏仕直事變假注書任俊常仕
정조 22년
傳于兪漢謨曰右副承旨入侍
정조 22년
傳于李書九曰禮房承旨馳詣元陵奉審摘奸局內諸陵一體奉審以來
정조 22년
傳于兪漢謨曰右副承旨馳詣先蠶壇奉審摘奸以來
정조 22년
檢校待敎李存秀啓曰今初七日咸興永興兩本宮衣幣香燭親臨封裹及親傳時初六日齋宿處所以何處爲之乎敢稟傳曰摛文院爲之翌日親傳後仍爲祗迎皆依例磨鍊可也
정조 22년
傳于尹光普曰坐直承旨入侍
정조 22년
傳于李書九曰奉審承旨入侍
정조 22년
以京畿監司李在學啓本道內各陵園墓奉審有無頉開坐事判付內啓下禮曹爲旀洞口外舊池疏鑿年年道伯春審雖有飭令爲之之措語而齋郞等近果連爲疏鑿乎令畿伯時加嚴飭此後承旨或道伯奉審留意審察復命時以其所見書啓或狀啓事該房該道知悉擧行爲良如敎
정조 22년
以廣州留守洪檍狀啓本府黃白之類考閱軍案擧皆釐正今已無欠事傳于李肇源曰如是質言而若以一丁一口之未及釐正致有現發則罪當如何先以使無訟之義更申三令狀啓還下送其果然無弊與否依道內他各邑例更加採察追乎狀聞事該房題送
정조 22년
戊午三月初四日午時上御重熙堂軍士房承旨入侍時左副承旨李肇源假注書李泳夏記事官金景煥承膺祚以次進伏訖上敎肇源曰右諭善何當入來乎肇源曰聞非久登程欲以巾服來伏近郊云矣命書傳敎曰右副承旨入侍賤臣承命出傳右副承旨兪漢謨進伏訖上曰右副承旨前後爲承旨者幾番而入侍亦幾番乎漢謨曰臣於是職凡經四次而每因事遞免在職未久故入侍則今爲初番矣上曰年今幾何而陞資爲幾年漢謨曰臣年今六十五陞資亦爲十年矣上曰故玉堂兪漢謹卽承旨之兄乎漢謨曰然矣命漢謨先退上敎肇源曰今日元陵奉審承旨何時當入來肇源曰揆以日力似當逼暮入來矣命退承史以次退出
정조 22년
戊午三月初四日酉時上御重熙堂坐直承旨入侍時同副承旨尹光普假注書李泳夏記事官金景煥承膺祚以次進伏訖上命書傳敎曰奉審承旨入侍賤臣承命出傳左承旨李書九進伏上曰元陵奉審無頉乎書九曰無頉矣上曰局內諸陵陵上有無頉卿皆躬審乎書九曰然矣上曰元陵洞口外舊池今已封築乎書九曰此則臣未及詳察而卽見健元陵陵上西北邊及穆陵陵上欄干石傍邊微有頉處而別無爲慮矣命書判付訖仍命退承史以次退出
정조 22년
行都承旨徐邁修坐行左承旨李書九坐直行右承旨李益運坐左副承旨尹致性未肅拜右副承旨李肇源坐直同副承旨兪漢謨坐注書曺錫中仕洪奭周病假注書李泳夏仕直事變假注書任俊常仕
정조 22년
藥房提調金載瓚副提調徐邁修啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 22년
李肇源啓曰備邊司郞廳來言今日賓廳日次而國忌正日相値不得來會云矣敢啓傳曰知道
정조 22년
李書九啓曰藥房提調金載瓚副提調徐邁修爲承候來待矣傳曰入侍
정조 22년
李書九啓曰領敦寧金履素爲承候來待矣傳曰入侍
정조 22년
李書九啓曰時原任閣臣爲承候來待矣傳曰入侍
정조 22년
傳于李書九曰到記講製有過齋後爲之之命明日則雖齋宿內閣而會試講出榜在於明再明云到記殿講及日次殿講明日爲之處所以摛文院爲之日次講生則受點除之以會試講未入格之諸生竝爲書啓事分付成均館及試所日次殿講時上齋生製述到記製述更待下敎事亦爲分付
정조 22년
傳于李書九曰明日親臨春到記儒生殿講時考官內閣一提學及齋宿兩直提學參考官齋宿兩直閣及待敎爲之日次儒生殿講時考官一二同知館事泮長參考官入直兩玉堂及久任館郞爲之
정조 22년
李肇源啓曰日前兵曹草記中罪人張啓運令帥臣嚴覈狀聞後考律勘斷事允下則該曹當卽押送該閫使之推覈以啓而尙囚京獄混錄於都囚徒中臣之矇然捧入不勝惶恐而該曹擧行殊涉不察都囚徒改修正以入而當該刑曹堂上推考何如傳曰允兵曹草記若卽分付刑曹則刑曹豈或至今仍囚乎刑獄重囚關係何如不爲致察矇然捧入當該刑房承旨遞差爾則從重推考可也
정조 22년
傳于徐邁修曰承旨前望單子入之
정조 22년
承旨前望單子入之尹致性落點
정조 22년
傳于李書九曰明日眞殿展拜後當出宮門路以萬寧門爲之
정조 22년
李肇源以都摠府言啓曰今初六日摛文院齋宿初七日咸興永興兩本宮衣弊香燭親傳後詣大門外大次祗迎時侍衛寶劍當爲備員而都摠管姜游副摠管李燁白師謹沈晉賢俱有身病李鎭復文二所試官進去侍衛寶劍不得備員合有變通之道令政院稟旨變通仍令該曹卽爲口傳差出待下批牌招以爲備員侍衛之地何如傳曰允
정조 22년
李肇源啓曰因都摠府草記今初六日摛文院齋宿初七日咸興永興兩本宮衣幣香燭親傳後詣大門外大次祗迎時侍衛寶劍當爲備員而都摠管姜游副摠管李燁白師謹沈晉賢俱有身病李鎭復文二所試官進去侍衛寶劍不得備員合有變通之道令政院稟旨變通事允下矣合有變通之道何以爲之敢稟傳曰竝許遞可也
정조 22년
兵曹口傳政事以蔡弘履爲都摠管洪義榮姜彝正李敬一申大謙爲副摠管
정조 22년
以都摠管蔡弘履副摠管姜彝正牌不進推考傳旨傳于李肇源曰許遞口傳差出
정조 22년
兵曹口傳政事以韓用龜爲都摠管申應周爲副摠管副摠管單韓用龜
정조 22년
以黃海監司李義駿狀啓長淵縣民家失火倉庫延燒該縣監具絳罪狀令攸司稟處事傳于兪漢謨曰此時該邑民戶之被燒至近三十失所之狀極爲矜惻嚴飭道伯拔例顧助以至倉舍之延燒而許多穀物之改色何異白徵該縣監拿處姑爲分揀失火根因更令道臣定限使之査報以爲贖罪之方事卽爲回諭
정조 22년
戊午三月初五日辰時上御誠正閣藥房大臣閣臣承候入侍時提調金載瓚副提調徐邁修記事官曺錫中記注官金良倜記事官承應祚行左承旨李書九假注書李泳夏領敦寧金履素一提學鄭民始二提學沈渙之原任直提學徐龍輔原任直閣金勉柱金祖淳南公轍檢校待敎李存秀醫官柳光翼金孝儉白成一李敬培李周憲李惟鑑玄必采吳仁豊丁希泰朴宗潤以次進伏訖履素曰春日不和連日齋居聖體若何上曰一樣矣履素曰王大妃殿氣候何如上曰一樣矣履素曰惠慶宮氣候何如上曰一樣矣履素曰元子宮氣候何如上曰好在矣履素曰開講久未爲之下情不勝悶鬱上曰諭善尙不上來講筵之作輟可悶而聞欲非久上來云方此企待矣履素曰聞有所愼姑未得上來云矣履素曰今日承候領府事則病未入來左相則不敢在家以私服來詣闕下而爲其遭制屬耳不敢登筵云矣上曰何拘之有卽卽入來可也命書傳敎曰今聞入侍大臣言卿來到朝房近處云過矣入來事左相處遣史官傳諭錫中承命出傳上曰今番使臣果得無事回程而那間當渡江云耶履素曰似聞四五日間當出柵矣上曰東堂覆試一二所榜何日盡出耶邁修曰不出今明間云矣民始曰本宮衣幣香燭封裹時齋宿在於明日而科榜未及出故內閣齋直甚苟艱矣上曰登筵閣臣中無故人自今日入直可也祖淳曰臣無他故矣上曰然則入直可也上曰東伯下直當在那間履素曰聞欲於明日辭朝而以齋宿相値爲趑趄矣上曰何必以此爲拘乎書九曰俄者東伯以此意問于院中故以不必拘礙之意答送矣上曰右相之病何如履素曰尙今一樣矣上曰聞其病症受針似好矣錫中與左議政蔡濟恭偕入進伏訖濟恭曰當今日疚懷聖體若何上曰一樣矣濟恭曰華城回鑾後玉候康旺酬應如常焦悶之餘不勝欣幸萬萬矣王大妃殿氣候當此日何如上曰大體一樣矣濟恭曰惠慶宮氣候何如上曰一樣矣上曰向來雨澤果叶農望否濟恭曰頃日之雨雖幸而猶以爲少今日雨後農家皆以爲恰然矣上曰今春解凍早晩何如云耶履素曰連以日氣之峭寒解凍當早而太晩矣上曰今春日氣予所初見今雨雖好而日候終不陽和觀於花卉尙未爛熳皆日寒之故也上曰左相老境遭慘何以經過濟恭曰臣身不敢自有故不與家內相通出宿閭家三日今日來詣闕外而登筵則有所未安故不敢遽入卽者史官來宣入侍之敎臣黽勉登筵而誠不勝惶恐怵惕矣上曰過矣襄事則定在何間耶濟恭曰不待禮月欲於今月內過行矣上敎履素曰左相筋力去益康旺今日亦由金虎門一直步入耶履素曰果然云矣上曰如此筋力朝廷之上罕有矣卿之背寒之病近何如濟恭曰此則已成貞疾無論寒暑一般矣上曰右相之病何如濟恭曰雖不大段而左臂甚寒難於屈伸云矣上曰伊日事雖謂下吏之不善擧行而判堂事亦豈成說乎濟恭曰臣亦聞錄事言則伊日右相來坐濬司待其諡望之來達夜冷處致有損節云該曹擧行不勝慨然矣上曰今番生進出榜後物情何如濟恭曰甚是公道鄕儒參榜爲三分之二蓋一進士之稱在鄕人爲門戶扶持之資在京儒則得失之無關者亦多今番鄕儒之多參亦云幸矣上曰京儒則僅爲五十人而其中表表著名者亦不多矣今番講試所所聞則何如耶濟恭曰臣亦度度見榜而講儒多是鄕儒故無由詳知矣上曰兩南民事近日所聞何如濟恭曰嶺南之沿海爲甚而再昨年大豐之後至今民賴其力姑無捐瘠之患云矣上曰近日市直何如民始曰卽聞貢米一石直錢五兩五六錢而江村米商私畜無多故此後都下市直又有騰踊之慮云而湖南則市價甚歇還米一石不能直三兩至於嶺湖漕倉稅擧七八兩云此非踊貴之價也以此觀之民情似不至遑急矣上曰近日領府事諸節何如濟恭曰日前送言於臣今日承候當某條入來爲言矣今當風雨之日不能入來矣上曰欲往華城云卿亦聞之耶濟恭曰向果要臣同行故臣以爲別無事端則有難下往若筵奏得由則當與同往爲答矣履素曰臣有宿病欲作溫井沐浴之行而旣無呈辭之前例故有所未敢矣上曰何妨之有承旨詳考前例以奏可也載瓚請令醫官診候上曰置之可也命濟恭等先退書九曰故義士李士龍褒贈始末昨有揭板于星州政堂之敎士龍贈職卽星州牧使而年前故右相筵奏錯認以贈參議至承批旨揭板中不可不釐正故敢此仰達矣上曰故右相所奏安知無可據之掌故耶書九曰顯廟朝因先正臣宋時烈建白錄用其子善爲萬戶而臣於日前適見兵曹謄錄則肅廟朝儒臣趙持謙筵奏以錦州立節爲李善之事以此觀之士龍名字之猶未能表著於當時蓋可知也星牧贈職在於當宁癸丑其前則似無旌贈之典矣上曰更考文蹟果是錯誤則政院日記中亦爲釐正可也錦州之役若無此人則將何以有辭於天下後世乎書九曰方士龍之抄往錦州也直上太守座傍慷慨傲睨其時牧使閔光勳亦不呵禁蓋其一死之志已有素定而死時年纔二十九如許微匹有此奇節尤爲可敬矣上曰其年如是其少乎書九曰然矣上曰皇壇誌編摩之役何當就緖耶書九曰臣之承命已久而職事無暇尙未編摩且其公私文蹟之謄出內下者爲四十卷之多此外遐方儒生之持文蹟來呈者陸續不已而其所記述亦難盡信此則原編修正後欲爲別錄于一冊子以備乙覽矣上曰凡例則以編年爲之可乎書九曰所輯文字極爲浩繁而其中呤咏著述率多不記年月者勢難以一例編年爲之臣以爲國朝事實則依本紀例諸臣事跡則依列傳例其外儀式詩文之類則依史志例爲之似爲得當矣且甲申以後事若以崇禎紀元後起例則其下三皇年號無所標見若以三皇年號隨時記事則永曆旣訖之後復書崇禎紀元恐涉顚例有所掣礙若竝存之而以弘光隆武永曆等年號懸注於崇禎紀元之下則三皇又有不與正統之嫌此一款最爲難處矣上曰然則只書干支亦似無妨矣朱子綱目中一處有天下無統之時此亦可以取法也書九曰後百世有朱子作而復撰綱目則永曆以前當爲皇明正統而我國不得奉其正朔故至今用崇禎紀元若因此而歸之於無統之世則此亦傷痛矣上曰只書干支則三皇之爲正統微義自在其中矣然則淸人豈不爲閏位乎書九曰正統之論甚嚴宋儒或謂唐之先出自西涼不當爲正統云爾則夷狄之入主中國者固無可論況永曆之統未絶則順治康熙自歸僭僞當與元世祖至元以前爲一例矣上曰尊周大義久亦湮晦雖是空言正宜益加發揮昭示來許此所以編緝成書思欲爲闡明之一助也不可中道而廢卿則自多所管之事若有相議分力之人則好矣書九曰臣無相識之人未知誰可堪此矣上曰壇享之日竟夕有風每年如此豈不異哉終日齋殿益不禁風泉之感矣書九曰臣亦屢詣皇壇而每入明禮門一步自然有悽愴森肅之意百歲之下尙猶如此自不知其何爲而然也上曰秉彝之天人孰不然乎大義所在尙云如此近來一種邪學至有不祭其先之說抑獨何心天地大父母吾儒亦已言之此由於見理未明不覺其爲差毫謬千之歸矣書九曰西銘要旨乃是理一分殊而楊龜山尙疑其爲兼愛義理儘難看得矣上曰橫渠所見甚大而筆力亦好矣書九曰通書西銘則義理文章幾乎經矣上曰斥和臣子孫之赴燕予未知其穩當矣書九曰然矣上曰忠良子孫錄曾加申飭而尙多疎漏矣書九曰雖以七義士家言之崔孝一張厚健數人子孫之外餘皆見漏事甚斑駁向者吏判承敎釐正而尙今未果矣上曰七義士中崔孝一節義可謂今古無比矣書九曰然矣其哭皇陵一事雖出傳聞尤爲奇偉蓋其氣節局量高於人十倍矣上曰氣節局量專由於平日培養必也講明義理所守牢確然後氣節也局量也方有可觀而今人則無此執守氣節何由而生乎雖以承旨家先故事言之被譴之日不挫於雷霆之威行至城外乃以九死靡悔爲言云豈不難乎予於其時聞而嘉之至今不能忘矣命退承史以次退出
정조 22년
行都承旨徐邁修齋宿行左承旨李書九齋直行右承旨李益運齋宿左副承旨尹致性齋宿右副承旨李肇源齋直同副承旨兪漢謨齋宿注書曺錫中齋直洪奭周病假注書李泳夏齋宿事變假注書任俊常仕
정조 22년
尹致性啓曰行大司憲宋煥箕在外執義柳畊持平申溆試所進掌令鄭㝡成尹益烈持平李弘達身病監察茶時之意敢啓傳曰知道
정조 22년
備忘記江原監司金履翼下直長弓一張長箭一部賜給
정조 22년
吏曹口傳政事以趙德潤爲左通禮金載翼爲楊州牧使
정조 22년
備忘記楊州牧使金載翼下直長弓一張長箭一部片箭一部筒兒一箇賜給
정조 22년
李肇源以都摠府言啓曰今日入直內三廳武兼禁軍及軍兵等當爲中日習射而摛文院齋宿相値不得爲之之意敢啓傳曰知道
정조 22년
李書九以禮曹言啓曰今此式年文科殿試節目當爲磨鍊而凡於殿試親臨與命官前期草記稟旨後擧行事曾有定式矣今番則何以爲之而處所以何處擧行乎敢稟傳曰明政門親臨以此知悉可也
정조 22년
李肇源以兵曹言啓曰今三月十二日戊午式年武科殿試節目當爲磨鍊而凡於殿試親臨與命官前期稟旨後磨鍊事曾有定式矣今番則何以爲之而處所以何處擧行乎敢稟傳曰春塘臺當親臨矣
정조 22년
李書九以成均館行大司成意啓曰今日殿講時東齋色掌生員朴宗珩李元默西齋掌議進士沈應奎色掌進士徐稷修南鼎來中學掌議幼學洪起燮色掌幼學洪秉一南學色掌幼學宋儒載李魯俊書啓已入之後或稱身病或稱在外屢度催促終不入來事體所在誠極未安依定式竝限三年停擧何如傳曰査實其實故更爲指一草記可也
정조 22년
戊午三月初六日辰時上詣摛文院齋宿日次儒生殿講入侍時行都承旨徐邁修行左承旨李書九行右承旨李益運左副承旨尹致性右副承旨李肇源同副承旨兪漢謨記事官曺錫中假注書李泳夏記事官金景煥記注官金良倜原任直閣金祖淳以次侍立訖上具翼善冠衮龍袍乘輿出萬寧門至摛文院降輿陞座邁修曰明日咸興永興兩本宮衣幣香燭奉往時楊州牧使以地方官當爲陪進而姑未出代令該曹口傳差出待下批仍令辭朝何如上曰依爲之出擧條上曰到記及日次應講儒生使之整齊入門斯速行禮而未及來儒生次次流入可也引儀引試官一提學鄭民始原任直提學金載瓚徐龍輔原任直閣金勉柱南公轍檢校待敎李存秀行吏曹判書閔鍾顯二提學沈煥之大司成鄭大容校理金銑副修撰朴吉源典籍李東萬應講儒生入就位行四拜禮訖民始鍾顥等以次進伏載瓚曰春日欠和聖體若何上曰一樣矣載瓚曰王大妃殿氣候何如上曰一樣矣載瓚曰惠慶宮氣候何如上曰一樣矣益運曰日昨張繼運事政院則果已分付而該曹不善擧行云矣上曰雖已分付至於囚徒之矇然捧入該承旨安得辭其責乎上曰講儒使之分立東西庭而上齋生及二所落講者立於東庭館學齋任及一所落講者立於西庭書九曰日次儒生服色昨有以靑衿待令之命則到記儒生自當依例着團領而亦以靑衿服混同來待本館擧行殊涉不審大司成鄭大容推考何如上曰依爲之出擧條上曰一二所會講入格爲幾人乎書九曰十四分半以上合爲二十八人而餘存五窠中二窠則以十四分人比較三窠則以生劃排定云矣上曰十四分者爲幾何書九曰一所則十二人二所則五人云矣命書傳敎曰今年因園幸之定期正月當爲之殿講拖至三月與會講開場相値此所以許赴於今日殿講又以給分以上人一經更試於試所生劃三窠中移屬一窠於講生賜第者也日次儒生殿講純通直赴會試通給二分略給一分粗給半分給分者付之初試榜末皆令許赴於今日會講試所事分付上曰會講生之得參殿講果是特例而若於生劃三窠中取其一窠以今日殿講給分以上人更以一經比較於一二所取其純通一人賜第而若兩所均出純通則亦當以殿講更試此實出於優念諸儒之意也承旨以此意詳細曉諭而且念元榜旣有之定額則一窠之外更無變通且儒生之得一初試亦係緊重若有以今日初試願赴於來式會講者必當許之又當以製述御考初試例施行此則從渠所願爲之可也書九承命出傳儒生之願試來式會講者過半上敎民始鍾顯等曰願赴今日比較之儒生先爲捧講而講冊則以詩傳爲之講牲亦須從緩出之可也上敎書九曰今日一二所元榜十四分人比較後落講者卽令知委入來殿講榜亦自政院踏印度度傳送于兩所可也書九曰會講儒生未入來者爲五十二人云矣上曰久任郞廳斯速知委使之今日內覓入可也上曰金勉柱係是嘉善資則以參試官入來何也書九曰到記試官有以閣臣排定之敎故然矣上曰此則有關格例以金祖淳代差可也諸生等以次進講上曰典籍韓致應旣非入直郞廳則何敢入來參試乎仍命致應退出邁修曰考官沈煥之講生抽牲間或不審推考何如上曰依爲之出擧條益運曰殿講事體何等愼重而講章書出之際儒生姓名之誤書者事甚未安當該注書推考何如上曰依爲之出擧條上曰講章之草草書出極爲駭然命書榻敎曰當該注書事過後拿處前咸鏡監司李鼎運來納密符退出命書榻敎曰楊州牧使入侍又命書榻敎曰江原監司入侍錫中承命出與楊州牧使金載翼江原監司金履翼偕入進伏上曰卿任藩臬自此可卜優閑矣然而關東之民稅重年歉凋殘日甚而至如杆城等地年前經一滄桑民至于今無按堵之樂爲道臣者其可不撫摩軫恤思盡分憂之責乎人蔘進上事初爲省弊而作貢今聞貢反生弊民多受其弊至於松政最是本道之一大弊所宜嚴明禁察者也大抵威生於廉卿之威猛足以彈壓須益惕念克盡對揚之道可也何當到營耶履翼曰今日發程初九日當到營矣命除宣論退去載翼奏職姓名上曰下往善爲之可也命載翼退出命書榻敎曰前北伯入侍俊常承命出與前咸鏡監司李鼎運偕入進伏上曰卿自北來有何所奏之事乎鼎運曰臣以鍾城行營事有所仰達者矣上曰今日殿講酬應甚煩劇須於後日入侍奏之可也命鼎運退出上曰二所試官入來時院隷只以上試官姓名呼望者極爲駭然矣命書榻敎曰當該實注書事過後拿處上曰二所試官李晩秀沈象奎使之入來命書榻敎曰試所進去通禮改差令該曹口傳差出上曰純通儒生四人更以書傳比較肇源曰純通儒生之待令閤外以爲比較之地例也而今日殿講純通儒生初不知委一儒生徑先出去以致比較之許久遲滯事未前有極爲可駭不飭之大司成從重推考當該久任郞廳所當重勘而本院請推之外無他可施之罰何以爲之乎上曰依爲之郞廳拿處可也出擧條上曰二所榜已出而一所則尙不出榜耶使之催促可也書九承命出傳上曰史官下去今日會講純通趙運休呼新來可也上敎晩秀曰今番榜中京與八道皆能爲之耶晩秀曰京儒及七道參榜而獨海西闕榜矣今此比較純通趙運休乃海西人今則均參矣命書榻敎曰講生夥然今日內勢難畢試到記儒生殿講明日爲之命書傳敎曰殿講姑罷明日處所以今日殿講處所爲之命民始鍾顯等權退上曰承旨未退之前史官先出極爲駭然命書榻敎曰當該兼春秋拿處命退諸臣以次退出
정조 22년
行都承旨徐邁修坐行左承旨李書九坐直行右承旨李益運坐左副承旨尹致性坐直右副承旨李肇源坐同副承旨兪漢謨坐注書曺錫中病洪奭周病假注書徐俊輔仕呂東植仕直事變假注書任俊常仕
정조 22년
李肇源啓曰來十一日朝參日次矣敢稟傳曰停
정조 22년
李書九啓曰來十一日輪對日次矣敢稟傳曰爲之
정조 22년
注書曺錫中拿處代以徐俊輔爲假注書
정조 22년
李泳夏拿處代以呂東植爲假注書
정조 22년
以韓致應拿處傳旨傳于尹致性曰分揀
정조 22년
以曺錫中洪奭周囚單子傳于尹致性曰放
정조 22년
以李泳夏囚單子傳于尹致性曰放
정조 22년
以金景煥囚單子傳于尹致性曰放
정조 22년
以監試官望筒傳于徐邁修曰未肅拜諫長及違牌諸臺竝許遞前望單子入之
정조 22년
臺揀前望單子入之大司諫金翰東司諫趙德潤獻納尹序東落點
정조 22년
尹致性啓曰司諫趙德潤旣在闕中不爲肅謝直爲出去事甚未安推考警責何如傳曰允
정조 22년
李書九以禮曹言啓曰今此戊午式年文科會試試官今方磨鍊而堂下無故可擬之人乏少依近例以堂上官通瀜備擬以入而時無職名人令該曹口傳付軍職何如傳曰允
정조 22년
李肇源以兵曹言啓曰卽伏見全羅左水使趙岱狀啓則今春各邑鎭聚點時多定將校廉探則聚點之節着實擧行軍物軍伍完備無闕而寶城郡旗幟器械之間間破傷者不爲修改該邑座首及兵校捉致重棍云矣軍物係是陰雨之備而常時不卽修改致有此執頉之擧其在戎政誠甚疎忽當該寶城郡守尹敬喆從重推考何如傳曰允
정조 22년
李肇源以兵曹言啓曰本曹正郞宋知濂身病猝重屢度呈狀乞遞實病旣如是則宿衛重地不可久曠今姑改差何如傳曰允
정조 22년
李肇源以兵曹言啓曰今三月十二日戊午式年武科殿試時直赴殿試人應試應頉區別別單書入之意敢啓傳曰知道
정조 22년
李肇源以兵曹言啓曰卽接西道參軍李學道牒報則訓鍊都監所授肅靖門西邊第四城廊近處體城二間許今日頹圮云令繕工監爲先把子圍排分授軍門急速修築而把守軍亦令該軍門量宜定送限改築間嚴加守直之意分付何如傳曰允
정조 22년
李肇源以訓鍊都監言啓曰都城本局分授肅靖門西邊第四城廊近處體城二間許頹圮處令該軍門急速修築把守軍兵量宜定送事自兵曹草記矣今日爲始砲手二十名將校一人率領限改築間輪回守直之意敢啓傳曰知道
정조 22년
李肇源以禁衛營言啓曰臣有大進詣南廟有頉處者看檢修改後別單書入之意敢啓傳曰知道
정조 22년
應敎韓用鐸疏曰伏以臣與承政院同副承旨臣兪漢謨有妻三寸應避之嫌臣之所帶春秋兼銜在法當遞乞命有司照例遞改以存公格千萬幸甚臣無任云云省疏具悉疏辭下該曹稟處
정조 22년
應敎韓用鐸掌令鄭㝡成尹益烈持平申溆李弘達校理金銑正言金和鍾副修撰朴吉源啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺止於近島黜置揆以邦憲已爲失刑之大者豈意向者遽有出陸之命不審殿下何爲此萬萬過學也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩固是大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先大王慈愛之恩貸此賊罔赦之罪則非所以明先王之德而體先王之心也管叔置辟何累於文王之聖德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接迹而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿尙置思之及此每不覺懍然迺於頃者伏承傳敎下者罪人之不在黜置之所果是眞的矣其爲驚心痛骨當復如何還發配所之啓幸蒙允兪出置城外之命遽又繼下使亘古所無之劇逆自同無故任便居住於城闉咫尺之地此何刑政此何擧措神人之憤鬱由是益激宗社之憂虞從此轉深三尺至嚴一刻難貸請寢罪人鄭致達妻出置城外之命依前還發配所亟令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者惟大計之沮遏也與國榮所謀議者惟國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京背一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毫使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後推六字刀割逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久據白軸之任眷遇何如恩造何如而賦性側媚宅心陰祕莫念國恩之圖報徒知凶賊之力護耉輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至復陰助聲勢不軌之跡已綻懷二之謀難掩賊復之輸款卽尙喆之結案揆以邦憲焉逭天討而當律未施陰誅先加輿憤去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典十二行刀割答曰不允六字刀割丙矣
정조 22년
掌令鄭㝡成尹益烈持平申溆李弘達正言金和種啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然䝱百計嘗試倡爲追崇之說恐動儕類沮遏代聽之逆皆其部曲則亂本凶圖甚於耉輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛熳於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶澤遂爛熳同參於啓能凶慘不道之謀而只誅其身王章已失輿憤未洩其陰凶情節其弟萬無不知之理請遲晩後物故罪人啓能亟施孥籍趾賊等凶種快施邦刑獻遂設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書倂皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙此得諸於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限已過則尤不可晷刻容貸於覆載之間矣夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆賊之發露差有先後耳千剮萬斫未足以洩輿憤收孥瀦宅不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛熳酬酢一家之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑噫以國榮之亘萬古所無之窮凶劇逆而得保首領臥斃牗下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢以此事不可再擧之說咆喝公座略無顧忌一行刀割凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是亘萬古所無之賊也身爲閫帥四字刀割已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰而況渠五字刀割逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討快行而誅殛之典止及其身收孥之律尙未擧行揆以王法萬萬失當以謙以逆復之子傳襲其父之凶圖五字刀割陰謀鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種社後患之道殄之滅之不容少忽而今此好石之以年未滿循例爲奴者揆以邦憲萬萬乖當夫待年用法乃是尋常治逆之律而止於此賊實無異於古之适雲今之趾夏則其凶種逆孽之待年與否今無可論時偉性本陰譎行又凶悖賊翰之餘論無不主張賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕噫彼逆宇以凶喆之子藉其氣勢罔念喣濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足而乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭六字刀割與同二字刀割之說旣已遲晩二字刀割他日之計明白納招甚至於干涉善復自知當死之供吐實於平間之下其窮凶情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉當初已結案之凶逆得保首領於海島者已是失刑之大者而拿來之啓依法允下則庶幾聖斷赫然天討亟行矣奈之何纔到湖界旋從迃路初則領付本鄕末乃移配近島殆若量移者然義理自此晦塞亂賊無所懲畏思之及此寧不大可憂而大可懼者哉請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法噫嘻痛矣亂臣賊子從古何限而豈有若九宗之窮凶極惡至妖絶憯者渠以蟣蝨之賤常懷梟獍之心過惠陵而不下所乘則悖慢之逆節於是著矣向懿陵而至發凶言則怨懟之逆腸昭莫掩矣此陵亦下馬之言陵卒之參證明白偏黨二字之說帳前之納招凶獰人臣之以偏黨事君前後凶逆所未發之語而此賊之肆然發口抑何心腸屢次供招之罔測不道至於此極則此誠古之莽卓之所未嘗有而今之夏瑮之所未敢爲也卽此一款雖千剮萬戮不足以少洩神人之憤而若夫佯狂凶計又何其陰慝巧惡之極也噫彼星賊之凶疏聞之者無不心寒而膽掉見之者皆欲手磔而口臠則爲今日臣子者苟有一分秉彝之心孰不欲明張沫飮疾聲嚴討而渠乃身居臺職忽稱癲狂之病巧作掩護之計綢繆之跡參涉之狀明若觀火窮覈情節永拔根柢卽是王章之所不可已者而纔得承款未及正法致使往牒所無之極逆大憝徑先致斃於獄中輿情之憤惋固不暇言而國家之失刑當復如何到今追施之道惟在於收孥籍産之典雖有依聖國已施之律之敎豈有凶如此賊逆如此賊而不施極律者乎請承款後物故罪人九宗亟施孥籍之典答曰不允
정조 22년
掌令鄭㝡成尹益烈持平申溆李弘達啓曰守令之職卽所以體九重分憂之念任百里牧民之責而刑杖之具皆用較定之制者寔出於我聖上好生之德意也苟或有枉法殺人則其罪罔赦而今此昌原府二十五人殺死之事何其酷也何其冤也噫彼李汝節以遐方卑微之類荷聖明拂拭之恩屢典郡邑不思圖報殘虐貪饕卽其平生伎倆而及叨南邑益肆暴虐數年之內擅殺人命若是夥然其中亦多有至慘而至冤者則其心之忍胡至於此噫殺人者死其律至嚴一人猶然況此近三十之多乎其蔑法戕人之罪不可歸之於因公邂逅之科今若以官長之故不用當施之律只行編配之典則無辜之冤無可雪之道償命之法無可用之地矣請寢李汝節定配之命更令王府嚴覈取服施以當律答曰不允
정조 22년
正言金和鍾啓曰罪人克觀以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫泄請金甲島爲奴罪人克觀更令王府嚴鞫得情夬正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科王條猶或隨時變通則今此追孥之禁自近年斷然定行守之太固致使應行之律不得施於此賊萬一有日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典噫世道日下人心漸溺至於姜彝天輩出而亦一變怪也姜彝天則本以妖邪之性薄有啁啾之技剽取稗官浮淫之辭幼出市徒佻儇之態招誘遠近而或以術藝相衒糾結黨與而輒以標號相加騙取貨物旨意閃忽假設謊怪之事煽動妖誕之說而敢於顯露之餘反爲拔足之計前後情狀節節狡慝而如金履白誕妄陰邪之類又從以趨附使令之不暇托爲師弟而傳播邪說誘引徒黨而慫慂奸計京鄕焉出沒而甘作倀鬼晝宵焉綢繆而聽其指嗾其他至妖至邪之情殆有浮於彝天至於金鑢本以憸邪之徒投入奸陰之藪招呼容接爛熳同歸往復𧬈訿視若同胞者渠去來和應互相連肚者渠及夫發告之共議益見情跡之難掩與彝天一而二二而一者也伏惟大明中天物無遁形而特推欲竝生之化俾躋咸與新之域有此酌處之命而第念渠輩雖是幺麽白徒而亦簪纓之裔也其詖淫之所漸染心術之所陷溺始若誘人而餂貸轉至捏妖而煽訛一此不止實有方來難言之慮在聖人辟以止辟之政決不可不嚴杜其漸以示生道殺人之義而不由王府徑付秋曹已是失刑之大者且未及窮覈遽爾發配妖黨何以知畏民志何以底定請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌答曰不允
정조 22년
戊午三月初七日卯時上御摛文院咸興永興兩本宮衣幣香燭祗迎後還御摛文院春到記儒生殿講入侍時行都承旨徐邁修行左承旨李書九行右承旨李益運左副承旨尹致性右副承旨李肇源同副承旨兪漢謨記事官曺錫中假注書李泳夏記事官金景煥記注官金良倜一提學鄭民始二提學沈煥之原任直提學金載瓚徐龍輔鄭大容檢校直提學李晩秀原任直閣金勉柱南公轍金祖淳檢校待敎沈象奎李存秀以次侍立上命閣臣禮房承旨陞殿封裹後上西向跪承旨閣臣以次奉衣弊香燭跪進上親受傳授京畿監司李在學在學奉出傳授執事安于彩輿上步出閣門外詣幕次祗迎上曰奉輿安徐無或爽儀也敎在學曰沿路申飭各別爲之可也仍乘輿還御摛文院上曰殿講試官入來應講儒生亦爲入門而上齋生及東寄齋生立於西庭西寄齋生及四學生立於東庭可也賤臣承命出傳與試官一提學鄭民始原任直提學金載瓚徐龍輔原任直閣金祖淳南公轍檢校待敎李存秀行吏曹判書閔鍾顯二提學沈煥之大司成鄭大容校理金銑副修撰朴吉源典籍李東萬等偕入進伏上曰今日殿講卽賜第之科必多出通牲以爲比較之地可也諸生以次應講上曰講章之漏字書出極爲駭然當該注書拿處可也肇源曰所書講章以本冊相準則別無漏字誤書而儒生之錯認以漏字甚不審矣上曰唯肇源曰講儒中多有講章居不者已甚可駭而其中辛仁默奏對之語多少顚錯極爲未安此儒生停擧似宜矣上曰只今日停擧可也大容曰如此儒生不可置之齋學之中矣上曰此後則泮長各別勸課諸生勿復如今日應講可也肇源曰會講儒生之昨日未及待令者二人今始來待矣上曰卽令入來捧講可也命書傳敎曰去二月朔日次殿講進士朴時源幼學趙台銓生員李麒峻姜守睦純通初次比較生員姜守睦李麒峻純通進士朴時源幼學趙台銓通再次比較生員姜守睦李麒峻俱不三次比較生員李麒峻略居首直赴會試進士朴始源幼學趙台銓生員姜守睦給二分幼學桂亨茂任文白安復休通亦給二分幼學朴宗璜李長曄權金德潤韓瑞五生員李復性李得賢李振玉天命翊略幼學韓夢奎朴升用生員任壽益幼學鄭敬杓林鶴聞林必鎭生員鄭南九進士權就度幼學趙奎煥粗各給一分會試生之許赴卽特例也純通幼學朴龍球李儼行權羽成李檍安鄭弼麟洪重緖金英文贊羽除比較直赴會試通幼學林重鎭特給二分略幼學林景祚三人特給一分粗幼學趙相瑗等二十六人特給半分依願許赴今日會講矣幼學趙運休一二所純通居魁自當入格而其餘純通幼學金志泰直赴會試略幼學韓邁權等十六人特給一分粗幼學白光敏等四十九人特給半分依願許赴來式會講而許赴來式之類依應製御考初試例爲之事分付書九曰殿講事體何等嚴重而應講儒生書啓中居住或爲誤錄又以初不應講者混錄入啓事甚未安大司成鄭大容從重推考何如上曰依爲之出擧條上曰入侍玉堂之發笑於筵席者極爲駭然矣命書榻敎曰當該玉堂推考上曰今日殿講何儒生得最高牲乎書九曰文尙中獨爲純通矣上命呼新來上曰昨日殿講入格儒生帖文斯速出給而到記講榜則待製述榜同出左通禮跪啓禮畢乘輿入萬寧門還內諸臣以次退出
정조 22년
行都承旨徐邁修式暇行左承旨李書九坐行右承旨李益運坐直左副承旨尹致性坐右副承旨李肇源坐同副承旨兪漢謨坐直注書曺錫中病洪奭周病假注書徐俊輔仕呂東植仕直事變假注書鄭日泰仕
정조 22년
李肇源啓曰事變假注書任俊常身病猝重勢難察任今姑改差何如傳曰允
정조 22년
傳于李書九曰禮兵房承旨入侍任俊常改差代以鄭日泰爲事變假注書
정조 22년
李肇源啓曰昨日武科殿試規矩中鞭芻以一次二中落點而政院誤以一次一中書揭出朝報不審之失臣方惶恐待罪而朝紙中更爲釐正頒布之意敢啓傳曰爾則推考規矩則卽爲釐正可也
정조 22년
傳于李肇源曰賓對久未爲之如可强明日來會事使備郞傳諭于右相
정조 22년
以吏曹參議李勉兢牌不進罷職傳旨傳于尹致性曰只推
정조 22년
有政吏批判書閔鍾顯進參判李敬一進參議李勉兢牌不進行左承旨李書九進以鄭來百爲副校理洪樂游爲修撰金近淳爲副修撰李秉鼎爲知敦寧金文淳爲知春秋尹師國爲判義禁申耆爲同春秋權裕爲掌苑提調嚴耆爲左通禮鄭晩錫爲兵曹正郞朴宗龜爲工曹佐郞徐重修爲南部令韓復衍爲義禁府都事李弘遠爲假引儀
정조 22년
兵批判書李時秀進參判柳誼入直進參議金啓洛病參知柳師模試所進右副承旨李肇源進以尹守默爲五衛將鄭益祚爲同知申虎文爲慶尙右兵虞候金彦楫爲漢江別將金養信爲三田渡別將護軍權裕閔台爀副護軍尹光顔尹光普李文會尹東晩朴東煥副司直李遇濟尹悌東尹寅基金孝秀嚴耆副司正李熙章以上竝單付知事作窠鄭好仁
정조 22년
再政兵批以尹弘烈爲知事
정조 22년
以司圃提調望筒傳于李書九曰飭已施院中凡事下位當當之敍用前提擧洪仁浩仍任反面不遠前監司徐有防敍用同罪之前刑判趙鎭寬亦爲敍用
정조 22년
以西北別付料春季朔試射過齋後更稟事啓辭傳于李肇源曰殿試前當試取明日爲之該房知悉
정조 22년
李肇源啓曰宣傳官之以別軍職入直人員豫爲懸頉送于兵曹修正監軍單子入啓例也而今日監軍單子中李石求別入直而名下初不懸頉以致受點後付標以入之境事極稽忽誠甚駭然當該次知宣傳官與掌務宣傳官所當重勘而本院請推之外無他可施之罰何以爲之敢稟傳曰拿處
정조 22년
傳于兪漢謨曰該堂柳誼宜知曹例而監軍與門禁做錯不一從重推考
정조 22년
傳于李益運曰坐直承旨入侍
정조 22년
李肇源以兵曹言啓曰依傳敎攔入擊鼓人尹而烈嚴棍十五度査問委折則所告內渠以南部居額外禁軍今番武科覆試時赴擧於一所講射得中合爲八十一分半四步而未得入格矣及見榜目則八十一分半一步人參榜故推見諸試冊於差備官處則渠之名下騎芻二中以一中改書監的官準箭官皆所目覩而諸試官及監試官處屢度呼訴則謂以出榜已久終不査實事極冤枉至犯攔入禁門之罪萬死無惜云矣試體至嚴若非卽地辨正則出榜之後更無容議又況除非四件事則毋敢擊鼓法意至嚴而尹而烈之假稱入番禁旅冒入闕門萬萬驚駭此而置之大關後弊移送秋曹如律照勘何如傳曰八十一分半一步者入格而八十一分半四步者見漏則當者之稱冤姑無論科場事體何等至嚴有此前所未有之擧不但有關紀綱當初設或不審旣知其然則監試官詣臺論啓試官可也試官則上疏自引亦可也皆不出此呼訴之擧出於當者四件內外姑捨是當先覈科場之不嚴入門官差備官卿其卽爲開坐一竝嚴棍取招草記眞有是也竝與試官草記嚴勘以此以彼雜亂可知監臺之溺職甚矣該所監試官問名捧傳旨爲先遞差下義禁府推考今日政差代尹而烈一名編禁旅雖與雜人攔入有異不可無罪亦旣嚴棍爲先汰去大抵申聞鼓一事每欲一番提飭而未果文獻備考編輯之後特命以鼓代錚昔之協陽廣達門外擊錚者今置架鼓於進善建明門置鼓之法意蓋欲許其登徹之路而近聞年前一文臣之後裹鼓一重臣之後掛鼓云誠如是說豈不駭然卿其嚴飭內司入直堂郞俾勿襲謬此後四件內之切迫不得不許入者入直堂郞取見原情後許入俾遵常憲可也
정조 22년
再政吏批以趙台榮爲持平尹涵爲正言司圃提調單洪仁浩仍任事承傳
정조 22년
李肇源以兵曹言啓曰本曹草記攔入擊鼓人尹而烈嚴棍査問移送秋曹事批旨內八十一分半一步者入格而八十一分半四步者見漏則當者之稱冤姑無論科場事體何等至嚴有此前所未聞之擧不但有關紀綱當初設或不審旣知其然則監試官詣臺論啓試官可也試官則上疏自引亦可也皆不出此呼訴之擧出於當者四件內外姑捨是當先覈科場之不嚴入門官差備官卿其卽爲開坐一竝嚴棍取招草記眞有是也竝與試官草記嚴勘以此以彼雜亂可知監臺之溺職甚矣該監試官問名捧傳旨爲先遞差下義禁府推考今日政差代尹而烈名編禁旅雖與雜人攔入有異不可無罪亦旣嚴棍先爲汰去大抵申聞鼓一事每欲一番提飭而未果文獻考編輯之後特命以鼓代錚昔之協陽廣達門外擊錚者今置架鼓於進善建陽門置鼓之法意蓋欲許其登徹之路而近聞年前一文臣之後裹鼓一重臣之後掛鼓云誠如是說豈不駭然卿其嚴飭內司入直堂郞俾勿襲謬此後四件內之切迫不得不許入者入直堂郞取見原情後許入俾遵常憲可也事命下矣依傳敎一所武科覆試時入門官金廷龜咸仁郁首差備官金享遇準箭官諸景彧初芻監的官金坪五芻監的官金應瑞呼唱官池得源招來嚴棍各十五度査問委折則入門官金廷龜咸仁郁等以爲渠等則以入門官受單於擧子納于試所矢數中不中初不與知云初芻監的官金坪以爲今番騎芻出馬始自試所臺上騎芻畢後不爲封箭直以貫革擡上於試所拔箭準名故擧子之誰某無以詳知但知初芻得中者爲三矢云五芻監的官金應瑞以爲五芻得中者只是二矢而一矢以馬鈍見拔一矢中折故貫革擡上試所時或恐刻名之折墜執矢護往之際見其刻名則果是尹而烈之矢二中與否無以知得云準箭官諸景彧以爲騎芻呼唱時果聞尹而烈二中之聲而爲參皇壇祭享仍卽出來此外無以知得云首差備官金亨遇以爲尹而烈騎芻呼唱時以二中傳唱故諸試官試冊亦以二中縣錄矣及至擡上各芻貫革拔箭準名則尹而烈之名只是一矢試官與監臺相議試冊中果爲改錄此外無他可達云呼唱官池得源以爲輪次呼唱之際尹而烈之一中果以二中誤傳至有試冊改錄之境罪死無惜云諸人等反覆究詰終始一辭槪因呼唱之誤傳致有試冊之改錄差備官等作奸之跡雖無現露試事若能嚴飭則豈有此誤唱誤錄以致擧子稱冤擊鼓之擧乎該所試官竝罷職誤唱之差備官令攸司照法勘罪何如傳曰允科體至嚴誤唱之差備官若卽勘治則當者豈有呼冤聽者不當取信考官監試官罷職參考官從重推考可也
정조 22년
李肇源以兵曹言啓曰依傳敎直赴人御營廳哨官殷遇亨決棍十度懲礪之意敢啓傳曰知道
정조 22년
李肇源以兵曹言啓曰守門將吳仁聖呈辭在外過限未上來依法典改差何如傳曰允
정조 22년
尹致性以義禁府言啓曰忠淸水使具明遠啓本內沔川兼任唐津縣監朴廷宅爲先罷黜其罪狀令攸司稟處事啓下矣朴廷宅時在任所云依例發遣府羅將拿來何如傳曰允
정조 22년
刑曹啓目粘連罪人兪希聃段自初屍親之招歸之元犯兺除良送妻請和爾死償命之說又爲丁寧呑吐不服極爲痛駭更加嚴刑期於取服爲白乎旀金春光段當場助勢若是狼藉則不可以正犯之歸於希聃輕加酌處亦爲加刑勘斷何如判付啓兪哥之當爲正犯終涉䵝昧金哥之不當爲干犯別無明的是隱則姑依卿等之說且從苦主之招兪哥仍推金哥減律爲有矣此獄不可謂之成獄爲良如敎又啓目粘連罪人李行訥下送本道與諸囚一處質覈使之歸一狀聞後更爲稟處爲白乎旀啓下行査何等嚴重則墳塚之虛實碎骨之眞僞不爲別白論報者已涉糢糊又況逃失罪囚不得一體盤問節節可駭該郡守從重推考雖以道臣言之穿塚露骨罪係極律而初不到底窮覈徑先酌配難免疎忽之失推考何如判付啓該道道臣守令問備事依允爲旀李行訥段依回啓下送該道與應問各人及同情未及捉來者一竝嚴訊取服歸一首從然後使卽狀聞爲良如敎
정조 22년
右議政李秉模箚曰伏以臣偶然一疾妨於動作向因短箚猥有附陳不自意太醫臨視珍劑隨降狗馬之賤本不足仰煩聖念而隆恩厚渥逈越尋常伏地感悚久益靡措重任未解廟務多滯每當賓廳日次病懷兢惶如添一病日前承候亦未隨諸臣之後無往非罪惟大何是俟卽伏奉賓對久未爲之如可强明日來會之命臣一倍隕越誠不知所出欲以病對則仰溷爲懼欲爲强作則其勢末由晏然泯伏又近逋慢事勢到此安得不仰首而一籲哉蓋自得病以來藥飮砭焫交治兼試五六日來不無分寸之效而惟是冷濕之氣如氷透肌運用之節如孩學提姑無以整頓袍帶趨走軒墀縱使臣能稱是職可責久任尙不可虛縻度日以致委屬之歎況於宜斥者久而病從而乘之乎玆敢忘其僭瀆仰暴衷懇伏乞聖明亟解臣職名改卜賢德以幸國事仍治臣瀆擾之罪千萬幸甚取進止答曰省箚具悉懇賓對姑退數日殿試亦且不遠卿須安心愼攝竢間簉朝仍傳曰此批答遣史官傳諭